user
KUNJALO-KE – ME Wanda
Fundisisa lesi siqeshana senoveli bese uphendula imibuzo elandelayo.

Ngiyathemba ukuthi niwabonile amakhosikazi amathathu abelapha ehhovisi lami 
ekuseni ehamba nentombazane.' Bavume othisha.
'Lawo makhosikazi abeqhuba umfundi walapha osesiyekile isikole ngenxa yokuganga 
komunye wozakwenu. Umfundi lowo uthi kanti wakhuleliswa uthisha uMoloi. Ngenxa 
yokungatholakali kwakhe uthisha ukuba aziphendulele, omame laba sebeze 
baphoqeka ukuyobika kwabomthetho. Ngakube ukhona phakathi kwenu obe nolwazi 
lokuthandana kukathisha uMoloi nomfundi?' UMemu Mpungose waphakamisa 
isandla. UThishanhloko wamgunyaza ukuba akhulume.
'Thishomkhulu, besinalo ulwazi lokuthandana kukathisha uMoloi noDumazile. 
Ngiyethemba ukuthi uthishomkhulu uzokhumbula ngenkathi sifika lapha ehhovisi 
sinoMisi Hlophe sihamba naye uDumazile.' Avume uthishanhloko.
'Thishomkhulu, asithandanga thina ukugeqa amagula singemuki. Esabona kubalulekile 
nje kwakuwukuzinquma amakhanda sizishiye. Ukungena shi ezindabeni zabantu 
thishomkhulu kuyahlupha. Ugcina nawe sekuthiwa fakaza ngokukhulelisana kwabo 
kade ungekho ngenkathi begila leyo mikhuba. Lokho-ke kuyinto ebucayi kabi futhi 
nengathandeki ukufakaza ngayo. Kwakungelula-ke ukuba kube yithina esasizosho 
ukuthi nguMoloi owakhulelisa uDumazile. Ngiyabonga.'
Wathula kancane uthishomkhulu. Wathatha wathi:
'Nokho ngiyabonga bothisha ngokuqaphela kwenu nakwazi ukubona izambane 
elibolile esakeni. Ngiyathemba ukuthi nami ngathatha isinqumo esifanele sokuba 
ngilikhiphe izambane elibolile esakeni lingaze libolise amanye. Lesi kwakungesona nje 
isinqumo sami sakoMzobe, kodwa kwakuyisinqumo esathathwa ngabazali behlangene 
emhlanganweni ngonyaka odlulile. Amaminithi alowo mhlangano nginawo akhona. 
Isinqumo sabazali ngisihlonipha kakhulu. Lesi sinqumo bafinyelela kusona kunzima 
kakhulu, isikole sisehlazweni elinyanyisayo. Ngiyathemba nisakhumbula bothisha 
ukuthi kwakwenzekeni.' Bavume othisha. UThishanhloko waqhuba wathi:
'Ngithanda ukuninika izwi eliyisexwayiso bothisha. Uma abazali belethe izingane zabo 
lapha esikoleni, basuke bezilethele ukuba zizoqeqeshwa ngokwemfundo, hhayi 
imikhuba.
Thina singabazali lapha esikoleni. Akukhathaleki noma ubukeka uyingane 
kangakanani ngenxa yokushesha kwakho ukungena esikoleni, iqiniso wukuthi umi 
endaweni yomzali. Yiba ngumzali-ke thisha. Umzali wangempela uyayinakekela futhi
ayithande ingane yakhe. Uyithanda ngothando lobuzali. Uyayikhulisa, ayikhombise 
indlela enhle ebheke ebudaleni.'
Athi ukuthula kancane uthishanhloko esafuna ukubona ukuthi le nto ayishoyo 
iyayithola yini indawo. Kubonakale abanye othisha besilisa begwajaza sakukhophoza. 
Aqhubeke futhi uthishanhloko:
'Umphakathi ulindele ukuba senze umsebenzi wokufundisa abantwana babo ukuze 
babe ngabaholi abaqotho bakusasa. Thina kufanele siziphathe kahle, sibe yisibonelo 
esihle kubantwana. Uthisha uMoloi akakwazanga ukusimela kahle njengothisha 
esikoleni. Mina, njengothishanhloko wakulesi sikole ngiyaphoqeka ukuba lolu daba 
ngilubikele amalunga omkhandlu owengamele isikole. Sekuyiwona-ke ayokhipha 
umhlahlandlela. Ngiyabonga, seningakhululeka.' Basukume othisha baphumele 
phandle.

1. Yimuphi umoya otholakala ekuqaleni kwalesi siqesishana? Sekela impendulo 
yakho ubhekise kumlingiswa onguThishanhloko. 
2 Nikeza umyalezo otholakala kulesi siqeshana. Sekela impendulo 
ngokubhekisa kumlingiswa onguMoloi okukhulunywa ngaye kulesi siqeshana. 
3 Chaza kafushane ukuthi umlingiswa onguMemu Mpungose uvezwe
njengomlingiswa onjani kulesi siqeshana.


assistant
1. Umoya wokuphoxeka/ wokudangala. UThishanhloko uphoxwe yisenzo 
sikathisha uMoloi sokuthandana nomfundi aze amkhulelise aqede abaleke.
2. Umyalezo otholakala kulesi siqeshana owokuthi, ayikho impunga yehlathi/ 
konke okubi okufihliwe kugcina kuvelile. UMoloi ugcina eselahlekelwa 
ngumsebenzi ngenxa yokuziphatha kabi kwakhe angabi ngumzali ezinganeni 
zesikole ngokuzikhulisa azibonise indlela kepha waqoma ukuthandana 
noDumazile.
3. UMemu Mpungose uvezwe njengomlingiswa ongenaso isibindi. Wahluleka 
ukuvikela ingane yesikole enguDumazile yize ayesibona isenzo sikaMoloi 
sokuthandana noDumazile wakhetha ukuthula ngoba egwema ukuba 
ufakazi./Uvezwe njengomlingiswa oqaphelayo. Wakwazi ukubona ukuthi 
uMoloi uthandana nengane yesikole enguDumazile waze wayobika ehhovisi 
likaThishanhloko.